Dapper jong man red kinders uit brandende huis | Maroela Media
Brandon Bouwer. Foto: Facebook
'n Jong man van Bloemfontein wat Dinsdag in 'n brandende huis ingehardloop het om drie jong kinders te red, sê hy het nie eens twee keer gedink voor hy in die huis ingehardloop het nie. Dit is net iets wat hy móés doen.
"Daar was in daardie oomblik nie regtig die opsie om bang te wees nie, anders sou ek nie kon fokus nie. As mens is dit my plig om ander te help, so ek het nie eens twee keer gedink nie. Ek moes net my emosies eenkant skuif in daardie oomblik," sê die dapper Brandon Bouwer (21).
Bouwer, 'n klerk by die Vrystaatse hooggeregshof, het Dinsdag saam met sy pa en 'n kollega verby die brandende huis in Wilgehof gery. 'n Vrou, Jerelize Pretorius, het hulle in die straat voorgekeer en vir hulp gevra. Volgens Bouwer kon hy sien hoe rook uit die huis borrel en hoor hoe kinders binne die huis skree.
Terwyl sy pa gestoei het om die hek na die erf oop te kry, het Bouwer na die bure se huis gehardloop om van daar oor die vurkheining te spring. By die agterdeur het hy die houtdeur en 'n veiligheidshek oopgebreek om toegang tot die huis te verkry.
Hy vertel hy het ingehardloop en eerste 'n baba in 'n karstoeltjie gesien, met 'n kleuterseuntjie wat naby hom staan. Volgens Bouwer het die baba in die karstoeltjie teenaan die vlamme gelê. "Ek dink die seuntjie wou dalk die baba red, maar daardie stoel was net te warm vir enige kind om te kon optel," vertel hy.
"Die seuntjie het kamer toe gehardloop en ek het dadelik vir die karstoeltjie gehardloop. Ek het die karstoeltjie gegryp en na buite gehardloop. Ek wou nie die baba uit die stoel haal nie, want sy hele lyf was vol brandwonde en ek wou nie aan die wonde vat nie. Ek het ook nie geweet of die brandwonde op sy rug dalk nog erger was nie."
Bouwer het die baba aan sy pa en 'n polisiebeampte, wat toevallig op die toneel afgekom het, oorhandig voordat hy teruggehardloop het in die huis om die ander kinders te kry. Hy het twee ander kinders aangetref waar hulle in 'n kamer onder 'n duvet op die bed skuil en het hulle ook na veiligheid buite die huis geneem.
Bouwer, die polisiebeampte en 'n buurman het begin om die vlamme te blus terwyl ander mense die nodige owerhede gebel het. "Die kinders se ma en ouma het toe daar aangekom. Die ma het geskree en was verskriklik ontsteld, maar die ouma het dadelik opgetree en oorgeneem wat die baba betref. Sy het dadelik geweet wat om te doen en kon die baba help tot die nooddienste daar aangekom het," sê hy.
Russel Meiring, woordvoerder van ER24, het gesê met paramedici se aankoms op die toneel was die baba in 'n kritieke toestand. Paramedici het die vier maande oue baba op die toneel gestabiliseer voordat hy na 'n hospitaal gehaas is. Konst. Wendy Nkabi, woordvoerder van die polisie, het egter bevestig die baba het later by die hospitaal aan sy wonde beswyk.
Volgens Bouwer het die bank in die sitkamer vlam gevat voordat die vlamme versprei en die hele vertrek verswelg het. Nkabi sê daar word vermoed een van die kinders het met vuurhoutjies gespeel en dat die brand só ontstaan het. Die oorsaak van die brand sal egter deur 'n polisieondersoek bevestig word.
Die ander twee kinders wat ten tyde van die brand in die huis was, is onderskeidelik een en drie jaar oud.
"Dit is ongelooflik tragies dat die babatjie gesterf het en ek voel so sleg vir die gesin en veral die kinders. Sjoe, ek dink vir daardie twee kindertjies was dit so erg. Ek is net dankbaar dat ek hulle betyds uit die huis kon kry," het Bouwer gesê.
Nkabi het gesê 'n klag van strafbare manslag word ondersoek.
Definitief braaf! Trots op jou jongman! Ek hoop jou hande is ok.
Ek is regtig jammer vir die familie oor jul babatjie. As dit nie vir hierdie man was nie, het die familie met 3 kissies gesit, maar so een kissie is erg genoeg. Sterkte vir julle!
Ongelooflike dapper jong man. Dis ñ groot heldedaad.
Wonderlik gedoen, wat 'n voorbeeld.
Baie jammer aan die familie wat die baba verloor het in die brand. Brandon Bouwer jy is my Hero….dankie vir jou onbaatsugtige hulp wat jy aan jou naaste verleen het. Ek hoop jy kry 'n medalje vir jou wonderlike werk. Ek het my ma ook in 'n brand verloor en weet presies hoe dit voel…magteloos.